Във връзка с прилагането на разпоредбите на *Закона за управление на отпадъците (Обн., ДВ, бр. 53 от 13.07.2012 г., в сила от 13.07.2012 г., изм., бр. 66 от 26.07.2013 г., в сила от 26.07.2013 г. ) (ЗУО)* и *Наредбата за управление на строителните отпадъци и за влагане на рециклирани строителни материали (Приета с ПМС № 277 от 5.11.2012 г., обн., ДВ, бр. 89 от 13.11.2012 г., в сила от 13.11.2012 г.)* **считано от 13.07.2014 г. влизат в сила следните задължения, свързани с управлението на строителните отпадъци.**

1. Принудителното премахване на незаконни строежи или на негодни за ползване или застрашаващи сигурността строежи се извършва от собственика или изпълнителя на разрушаването **селективно по материали**

2. Възложителят на обществени поръчки за проектиране и изпълнение на строежи, с изключение на премахване на строежи, **включва в условията за избор на изпълнител и в договорите за възлагане задължения към изпълнителите за влагане на рециклирани строителни материали съгласно изискванията на Наредбата**

3. Възложителят **е отговорен за изготвяне на план за управление на строителните отпадъци** преди започването на строителните и монтажните работи и/или премахването на строежа, с изключение на следните случаи:

* премахване на сгради с разгъната застроена площ (РЗП), по-малка от 100 кв. м;
* реконструкция и основен ремонт на строежи с РЗП, по-малка от 500 кв. м;
* промяна предназначението на строежи с РЗП, по-малка от 500 кв. м;
* строеж на сгради с РЗП, по-малка от 300 кв. м;
* премахване на негодни за ползване или застрашаващи безопасността строежи, когато е наредено по спешност от компетентен орган;
* всички текущи ремонти.

За въвеждането на тези изисквания на строителната индустрия и всички заинтересовани страни беше даден период от 2 години за запознаване с новата политика по управление на строителните отпадъци и период на подготовка и адаптация към новите промени.

Влизането в сила на тези изисквания не следва да се отразят на цената на строителните продукти, като цяло. Новите нормативни изисквания по-никакъв начин няма да затруднят строителния бранш, напротив ще спомогнат за създаване на екологосъобразна и икономически ефективна система за управление на строителните отпадъци в България. Законодателните изисквания имат за основна цел:

1. създаване на благоприятни законодателни и икономически условия за внедряване на технологии, осигуряващи постигането на целите за рециклиране и оползотворяване, но които същевременно са и финансово поносими, в съответствие с равнището на доходите в страната;

2. определяне на лицата, отговорни за покриване на разходите по управление на строителните отпадъци и постигането на целите за рециклиране и оползотворяване;

3. осигуряване на условия за производство и пазарната реализация на материали от рециклиране на строителните отпадъци на конкурентна цена и със съизмеримо качество спрямо съответните първични природни суровини, влагани в строителството (цели за влагане на продукти от оползотворени строителни отпадъци);

4. създаване на възможности за лесно осъществим контрол от страна на компетентните органи за изпълнението на целите за рециклиране и оползотворяване без да е необходимо значително повишаване на административните разходи и съществуващия административен капацитет (план за управление на строителните отпадъци).